钦定古今图书集成/历象汇编/乾象典/第088卷 > 性理会通 > 《除夕龙雷鼓雪赋》华大琰
## 钦定古今图书集成/历象汇编/乾象典/第088卷 > 性理会通 > 《除夕龙雷鼓雪赋》华大琰

“岁庚戌之除夕兮，憩遐荒而假寐。忽玉虎之驰骤兮，
龙烁光而并汇。既寒籁之飕飕兮，吹六花之濛濛。行
履端而庆旦兮，披鹤氅以相从。一之日、二之日，犹微
霰兮，珠树未崇；三之日、四之日，忽大幔兮琪林蔽空。
鸟雀冻不翻兮，谁且遗之寒粒。竹梅尽装素兮，我欲
为之遥挹。羌袁生之僵卧兮，气自芃芃，追子猷之夜”
櫂兮，兴复瀜瀜。吁嗟！身万里兮，天宇之漫漫则同。夫
何系五斗兮，人生之碌碌如梦藻凫松鹤兮，云翖之
短长，孰断而孰续？桃姬棕鬼兮雪容之妍，媸谁白而
谁黑？何如溷大块于虚空兮，遨游乎象帝之先。炼皓
魄于朱鼎兮，超跃乎尘劫之渊。雷声收兮阒且寂，电
光激兮渺且汨。发从何起？藏何朕兮，“吾亦乌从而强
识。惟兹雪气之严栗兮，可以坚吾之骨，雪光之晶莹
兮，可以陶吾之质。我思缑城之南有龙凤二松兮，凌
霜傲雪不知几春冬，上有今古高风之镌碑兮，正学
先生之伟烈，历孤冷而特雄。我来蜀地兮访遗踪成
都静寺，犹与景濂太史、雪庵和尚俎豆一龛中，为龙
为雷为雪兮浙之东。